Kommissionens forordning (EF) nr. 264/2002
af 13. februar 2002
om overgangsforanstaltninger for anvendelsen af præmieordningerne for fåre- og gedekød
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2529/2001 af 19. december 2001 om den fælles markedsordning for fåre- og gedekød(1), særlig artikel 30, og
ud fra følgende betragtninger:
(1) Artikel 3 i forordning (EF) nr. 2529/2001 indeholder en definition af "producent", som, hvad angår producentsammenslutninger, adskiller sig fra den definition, der var gældende i præmieordningerne for fåre- og gedekød før 2002 i henhold til Rådets forordning (EØF) nr. 2644/80 af 14. oktober 1980 om indførelse af almindelige regler for intervention med hensyn til fåre- og gedekød(2), Rådets forordning (EØF) nr. 3901/89 af 12. december 1989 om fastlæggelse af definitionen af lam, der opfedes til tunge slagtekroppe(3), ændret ved forordning (EF) nr. 1266/95(4), Rådets forordning (EØF) nr. 1323/90 af 14. maj 1990 om indførelse af en særlig støtte til fåre- og gedeopdræt i visse ugunstigt stillede områder i Fællesskabet(5), senest ændret ved forordning (EF) nr. 193/98(6), Rådets forordning (EØF) nr. 3493/90 af 27. november 1990 om almindelige regler for ydelse af præmien til fåre- og gedekødsproducenter(7), senest ændret ved forordning (EF) nr. 2825/2000(8), Rådets forordning (EØF) nr. 338/91 af 5. februar 1991 om fastlæggelse af EF-standardkvaliteten for ferske eller kølede fårekroppe(9), senest ændret ved forordning (EF) nr. 2536/97(10), og Rådets forordning (EF) nr. 2467/98 af 3. november 1998 om den fælles markedsordning for fåre- og gedekød(11), senest ændret ved forordning (EF) nr. 1669/2000(12). Følgelig bør der fastsættes overgangsordninger for producentsammenslutninger, der svarer til definitionen i de tidligere regler, men ikke til den nye definition af "producent".
(2) Producentsammenslutningerne bør derfor kunne indgive ansøgninger om præmien for 2002 på producenternes vegne, i henhold til definitionen af "producent" i artikel 3, litra a), i forordning (EF) nr. 2529/2001.
(3) Hvad uregelmæssigheder angår, bør nedsættelser og udelukkelser gælde for producentsammenslutningen som sådan. Hvis disse sanktioner skal anvendes i efterfølgende år på grund af forsætlig manglende overholdelse, bør de imidlertid gælde for producenter, som var medlemmer af sammenslutningen, da uregelmæssigheden blev begået, også selvom disse ikke længere er medlemmer af sammenslutningen.
(4) I artikel 2, stk. 3, i Kommissionens forordning (EF) nr. 2550/2001(13), hvor den periode fastlægges, for hvilken producenten forpligter sig til på sin bedrift at holde det antal moderfår og/eller -geder, som der ansøges om præmie for, hedder det, at denne periode begynder den første dag efter udløbet af præmieansøgningsperioden. Efter de regler, der gjaldt for fåre- og gedekødspræmier før 2002, begyndte den pågældende periode den sidste dag i ansøgningsperioden. I visse tilfælde har medlemsstaterne ikke kunnet tilpasse sig til de nye bestemmelser på grund af tidspunktet for vedtagelsen af forordning (EF) nr. 2529/2001 og forordning (EF) nr. 2550/2001. Der bør derfor fastsættes overgangsordninger for fastsættelsen af den periode, hvor dyrene skal holdes på bedriften.
(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fåre- og Gedekød -
UDSTEDT FØLGENDE FORORDNING:
Artikel 1
1. Ansøgninger om præmie for 2002 kan på producenternes vegne indgives af producentsammenslutninger, som af medlemsstaterne er blevet anerkendt som sådanne i forbindelse med indgivelsen af ansøgninger for produktionsåret 2001, men som ikke svarer til definitionen af "producent" i artikel 3, litra a), i forordning (EF) nr. 2529/2001.
I sådanne tilfælde indgiver producentsammenslutningen en fælles præmieansøgning, som skal være underskrevet af alle producenter, der er medlemmer af sammenslutningen. Det skal i ansøgningen angives, hvor mange dyr den enkelte producent har tilført sammenslutningen. Præmien udbetales direkte til sammenslutningen.
2. Producenterne skal fortsat opfylde alle andre forpligtelser i forordning (EF) nr. 2550/2001.
Artikel 2
Med hensyn til ansøgninger om præmie for 2002 gælder reglerne om nedsættelser og udelukkelser i artikel 40 i Kommissionens forordning (EF) nr. 2419/2001(14) for producentsammenslutningen som sådan, jf. artikel 1, stk. 1, første afsnit. De nedsættelser og udelukkelser, der er foreskrevet i nævnte artikel i tilfælde af forsætlig manglende overholdelse, gælder også for producenter, som var medlemmer af producentsammenslutningen, da uregelmæssigheden blev begået, men som, selvom de er fortsat som producenter i årene derefter, ikke længere har været medlemmer af sammenslutningen.
Artikel 3
Uanset artikel 2, stk. 3, i forordning (EF) nr. 2550/2001 kan medlemsstaterne for 2002 beslutte, at den periode, for hvilken producenten forpligter sig til på sin bedrift at holde det antal moderfår og/eller -geder, som der ansøges om præmie for, begynder den sidste dag i den periode, hvor der kan indgives præmieansøgninger.
Artikel 4
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Artikel 1 og 3 anvendes kun for kalenderåret 2002.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 13. februar 2002.